b'\n_START_ARTICLE_\nIdentifikator digitalnega objekta\n_START_PARAGRAPH_\nIdentifikator digitalnega objekta (ali okraj\xc5\xa1ava DOI, iz angle\xc5\xa1\xc4\x8dine za Digital Object Identifier) je enoli\xc4\x8dna in stalna oznaka za dokumente, ki obstajajo v elektronski obliki. Uporablja se za iskanje dokumentov, ki so stalno dostopni na internetu, so intelektualna lastnina in so zanimivi za neko znanstveno podro\xc4\x8dje. V nasprotju z URL ta oznaka ni odvisna od lokacije, na kateri se dokument nahaja. Sistem je primerljiv s sistemi ISBN in ISSN, vendar se od njega razlikuje, ker je odvisen od dolo\xc4\x8denih uslug zunanje institucije._NEWLINE_Sistem DOI lahko uporabljamo za vse vrste digitalnih dokumentov v poljubnem okolju. Uporablja se lahko za besedila, slike, video in avdio posnetke, programsko opremo itd. Za sistem je zna\xc4\x8dilno tudi, da omogo\xc4\x8da iskanje dokumenta ali posameznega dela v njem (zgled: \xc4\x8dasopis in \xc4\x8dlanek v njem)._NEWLINE_DOI je tudi registrirana blagovna znamka.\n_START_SECTION_\nIdentifikacija dokumentov\n_START_PARAGRAPH_\nDigitalni objekt se na internetu nahaja na dolo\xc4\x8denem naslovu oziroma stre\xc5\xbeniku. Ena izmed mo\xc5\xbenosti za dostop do dokumentov je uporaba URL (predpostavljamo, da se ta ne spreminja). V splo\xc5\xa1nem imajo naslovi na internetu svojo \xc5\xbeivljenjsko dobo, ki je v\xc4\x8dasih zelo kratka._NEWLINE_Sistem DOI za identifikacijo dokumentov ne temelji na lokaciji, ampak dokument sam sebe identificira. Vsekakor sama identifikacija dokumenta ni dovolj. Potreben je dostop do vsebine dokumenta, saj ni pomembno vedeti od kod dokument dobimo._NEWLINE_Identifikacijo dokumentov omogo\xc4\x8da Mednarodna ustanova DOI (International DOI Foundation), ki kot upravljavec omogo\xc4\x8da, da ima sistem vedno trenutni naslov dokumenta. Tako ima vsak dokument prilagojen URL. Ko se lokacija dokumenta spremeni ( s tem pa tudi URL), to ne vpliva na DOI. Prilagoditi se mora samo podatek v DOI bazi podatkov. Pri iskanju dokumenta se uporabi URL, na katerem se v danem trenutku dokument nahaja. Lahko se dokument nahaja tudi na ve\xc4\x8d lokacijah.\n_START_SECTION_\nMetapodatki\n_START_PARAGRAPH_\nVsak identifikator digitalnega objekta je povezan s celo vrsto metapodatkov. To je mno\xc5\xbeica bibliografskih in komercialnih informacij, ki so povezane z vsebino (naslov, avtor, datum izdaje, avtorske pravice, cena itd), in povezave z ostalimi izdajami zalo\xc5\xbenika. Metapodatki niso tako enostavni kot string za identifikacijo, ampak zahtevajo mo\xc4\x8dne nosilce za shranjevanje podatkov.'